b'\n_START_ARTICLE_\nAlojz Uran\n_START_SECTION_\n\xc5\xbdivljenjepis\n_START_PARAGRAPH_\nAlojz Uran se je rodil 22. januarja  1945 v Spodnjih Gameljnah, v \xc5\xbeupniji  \xc5\xa0martno pod \xc5\xa0marno goro. Bil je zadnji - tretji otrok kme\xc4\x8dkih star\xc5\xa1ev._NEWLINE_Leta 1964 je maturiral na be\xc5\xbeigrajski gimnaziji, nato je \xc5\xa1tudiral na teolo\xc5\xa1ki fakulteti. _NEWLINE_Po kon\xc4\x8danem \xc5\xa1tudiju ga je 29. junija 1970 takratni ljubljanski nad\xc5\xa1kof Jo\xc5\xbeef Poga\xc4\x8dnik posvetil v duhovnika. 12. julija 1970 je imel novo ma\xc5\xa1o v rojstni \xc5\xbeupniji \xc5\xa0martno pod \xc5\xa0marno goro. Prvi duhovni\xc5\xa1ki poklic je imel kot stolni vikar oz. kaplan v \xc5\xbeupniji sv. Nikolaja v Ljubljani. Tam je bil vse do leta 1973, ko je od\xc5\xa1el na \xc5\xa1tudij v Rim, kjer je bil do leta 1977 in opravil katehetsko  pedago\xc5\xa1ko specializacijo.  Tega leta je postal rektor malega semeni\xc5\xa1\xc4\x8da pri sv. Petru v Ljubljani. Leta 1980 je bil imenovan za \xc5\xbeupnika  v \xc5\xbeupniji Ljubljana - \xc5\xa0entvid. _NEWLINE_Pape\xc5\xbe Janez Pavel II. ga je 16. decembra 1992 imenoval za ljubljanskega pomo\xc5\xbenega \xc5\xa1kofa, 31. istega meseca pa je bil imenovan za kanonika in dekana stolnega kapitlja ter arhidiakona prvega arhidiakonata. 6. januarja 1993 je bil v Rimu posve\xc4\x8den v \xc5\xa1kofa, ob posvetitvi si je izbral \xc5\xa1kofovsko geslo: \xc2\xbbDa, O\xc4\x8de.\xc2\xab_NEWLINE_16. marca 1994 je na pobudo zveze borcev na Javorovici pod Gorjanci daroval\xc2\xa0ma\xc5\xa1o\xc2\xa0zadu\xc5\xa1nico za padle\xc2\xa0partizane._NEWLINE_Bil je \xc4\x8dlan \xc5\xa0kofijskega in Med\xc5\xa1kofijskega katehetskega sveta, \xc4\x8dlan in voditelj Komisije za duhovne poklice ter predavatelj na Teolo\xc5\xa1ko-pastoralni \xc5\xa1oli. Pripravljal je tudi prvi pape\xc5\xbeev obisk leta 1996._NEWLINE_Od leta 2000 do 2006 je bil delegat Slovenske \xc5\xa1kofovske konference za Slovence po svetu._NEWLINE_Pape\xc5\xbe Janez Pavel II. ga je 25. oktobra 2004 imenoval za ljubljanskega nad\xc5\xa1kofa in metropolita, ume\xc5\xa1\xc4\x8den je bil 5. decembra 2004._NEWLINE_6. decembra 2004 je bil imenovan za podpredsednika Slovenske \xc5\xa1kofovske konference._NEWLINE_21. januarja 2005 je bil imenovan za \xc4\x8dlana 7. razreda za svetovne religije pri Evropski akademiji znanosti in umetnosti._NEWLINE_16. marca 2007 je bil s strani slovenskih \xc5\xa1kofov izvoljen za predsednika Slovenske \xc5\xa1kofovske konference. _NEWLINE_28. novembra 2009 je pape\xc5\xbe Benedikt XVI. sprejel njegov odstop s polo\xc5\xbeaja ljubljanskega nad\xc5\xa1kofa in metropolita, za katerega je zaprosil zaradi slabega zdravstvenega stanja, dejansko pa zaradi obto\xc5\xbeb , da ima otroka, in ga izgnal v tujino. Na Tr\xc5\xbea\xc5\xa1kem je \xc5\xbeivel do leta 2016, ko mu je novi pape\xc5\xbe Fran\xc4\x8di\xc5\xa1ek dovolil vrnitev v domovino.'